Alusluettelo Tämän toiminnon avulla on päästävä tutustumaan seuraaviin: — alusluettelo uutta satamakäyntiä luotaessa; — EMSWe-alustietokannasta tai vaihtoehtoisesti muusta asiaankuuluvasta tietokannasta saataville asetettavat alusten tunniste- ja yksilöintitiedot, mukaan lukien alusten ilmoittamista koskevat vapautukset. Luetteloon on oltava mahdollista tehdä hakuja seuraavilla kriteereillä: — aluksen IMO-numero — aluksen radiotunnus — MMSI-numero — aluksen nimi.

Satamakäyntiluettelo Satamakäyntiluettelon on oltava saatavilla tietojen säilyttämistä koskevien kansallisten sääntöjen mukaisen ajan. Saatavilla on oltava vähintään seuraavat tiedot: käyntisatama, vierailutunniste, aluksen tunnistetiedot, aluksen arvioitu ja toteutunut saapumis- ja lähtöaika. Suodattimen avulla on oltava mahdollista tehdä hakuja näillä hakukriteereillä.

Yleistiedot satamakäynnistä Valitun satamakäynnin osalta on oltava tiedot kyseiseen satamakäyntiin liittyvien ilmoitusmuodollisuuksien tilasta ja viranomaisten vastauksista, mukaan lukien se, miten merenkulkualan kansallinen keskitetty palvelupiste hoitaa selvitykset (järjestelmällinen vai hiljainen selvitys).

Satamakäynnin luominen Tämän toiminnon avulla on voitava luoda satamakäynti valitsemalla alus toiminnosta ”alusluettelo” tai lisäämällä aluksen tunnistetiedot ja käyntisatama merenkulkualan kansallisen keskitetyn palvelupisteen yhteisestä sijaintitietokannasta saaduista tiedoista manuaalisesti. Kun satamakäynti on luotu, annetaan valittuun alukseen ja satamakäyntiin liittyvä vierailutunniste.

Uudet ilmoitusmuodollisuudet Tämän toiminnon on mahdollistettava se, että ilmoittajat voivat lisätä uuden ilmoitusmuodollisuuden satamakäyntiluettelosta valitun satamakäynnin osalta. Jos ilmoitusvelvoitteiden täyttämiseksi tarvitaan aluksen tunniste- ja yksilöintitiedot tai alusten ilmoittamista koskevista vapautuksista tehdyt kirjaukset, merenkulkualan kansallisen keskitetyn palvelupisteen on asetettava asiaankuuluvat tiedot saataville graafisessa käyttöliittymässä EMSWe-alustietokannasta tai vaihtoehtoisesti muusta asiaankuuluvasta tietokannasta niin, että nämä kentät ovat esitäytettyjä. Jos ilmoitusvelvoitteiden täyttämiseksi tarvitaan sijaintikoodi tai satamarakenteiden koodi, merenkulkualan kansallisen keskitetyn palvelupisteen on asetettava asiaankuuluvat tiedot saataville graafisessa käyttöliittymässä yhteisestä sijaintitietokannasta. Jos ilmoitusvelvoitteiden täyttämiseksi tarvitaan tiedot vaarallisista ja ympäristöä pilaavista aineista, merenkulkualan kansallisen keskitetyn palvelupisteen on asetettava graafisessa käyttöliittymässä saataville asiaankuuluvat tiedot yhteisestä vaarallisten aineiden tietokannasta niin, että — vaaditut tiedot vaarallisista ja ympäristöä pilaavista aineista ovat esitäytettyinä YK-numeron tai ilmoittajan tällaisten aineiden erälle antaman tekstiviitteen mukaan; — vaarallisista ja ympäristöä pilaavista aineista annetaan ilmoittajan ilmoittamaan kuljetustapaan ja tuotetyyppiin perustuva luettelo.

Tietojen lataaminen taulukoista Ilmoittajien on yhden tai useamman ilmoitusmuodollisuuden täyttämisen tai päivittämisen yhteydessä voitava ladata järjestelmään digitaalisissa taulukoissa olevat tiedot. Merenkulkualan kansallisen keskitetyn palvelupisteen on varmistettava, että taulukkopohjan versio on viimeisin saatavilla oleva versio tai, siirtymäkauden aikana, kun pohjista annetaan uusi versio, jompikumpi taulukkopohjan kahdesta viimeisimmästä peräkkäisestä versiosta. Tällöin yksi versio poistetaan vaiheittain käytöstä siirtymäkauden päättyessä. Kun taulukkotiedosto on ladattu järjestelmään, kansallisen merenkulkualan keskitetyn palvelupisteen on tarkastettava, että tietoelementtien muoto, toistuvuus ja menettelytapasäännöt vastaavat EMSWe-datajoukossa määriteltyjä sääntöjä. Jos taulukko ei ole versiosääntöjen tai EMSWe-datajoukon vaatimusten mukainen, merenkulkualan kansallisen keskitetyn palvelupisteen on hylättävä taulukon tiedot ja annettava virhesanoma, jossa ilmoitetaan selkeästi tarkastuksessa hylkäämisen syyt. Kun merenkulkualan kansallisen keskitetyn palvelupisteen tarkastukset on läpäisty, taulukosta poimittujen tietoelementtien on korvattava aiemmin täytetyt tietoelementit graafisessa käyttöliittymässä. Graafisen käyttöliittymän on ennen tietojen lähettämistä annettava mahdollisuus lukea, tarkastella ja korjata kyseisestä taulukosta poimittuja tietoja.

Vanhojen ilmoitusmuodollisuuksien uudelleenkäyttö Ilmoittajien on satamakäyntiä koskevia uusia ilmoitusmuodollisuuksia laatiessaan voitava käyttää uudelleen samaan merenkulkualan kansalliseen keskitettyyn palvelupisteeseen lähettämäänsä samaan alukseen liittyvää saatavilla olevaa ilmoitusmuodollisuuksien sisältöä.

Ilmoitusmuodollisuuksien tallentaminen Ilmoittajien on voitava tallentaa ilmoitusmuodollisuusluonnokset ennen niiden lähettämistä.

Ilmoitusmuodollisuuksien lähettäminen Ilmoittajien on voitava lähettää ilmoitusmuodollisuudet merenkulkualan kansalliseen keskitettyyn palvelupisteeseen. Kun tiedot on lähetetty, merenkulkualan kansallisen keskitetyn palvelupisteen on näytettävä jäsenvaltion tasolla tehtyjen semanttisten tarkistusten tulokset.

Ilmoitusmuodollisuuksien hallinnointi Tämän toiminnon on annettava ilmoittajille mahdollisuus tutustua aiemmin lähettämiinsä ilmoitusmuodollisuuksiin ja päivittää niitä. Jos se on sallittua, ilmoittajan on voitava peruuttaa tai mitätöidä yksittäiset ilmoitusmuodollisuutensa. Kaikkien tietojärjestelmien integraatiorajapinnan (RIM) kautta lähetettyjen ilmoitusmuodollisuuksien on oltava saatavilla myös graafisessa käyttöliittymässä. Graafisessa käyttöliittymässä on esitettävä tiedot kaikista tällaisista ilmoitusmuodollisuuksista ja viranomaisten vastauksista.

Satamakäynnin peruminen Ilmoittajien on voitava perua aiemmin luomansa satamakäynti sekä peruuttaa tai mitätöidä aiemmin lähetetyt kyseiseen satamakäyntiin liittyvät ilmoitusmuodollisuudet.